《赋得登瀛洲》
宋代·刘才邵

天策开王府，仙才聚国英。礼优初辟馆，众羡号登瀛。

凡骨难飞步，神仙遂拟名。冠鳌堪比峻，驭鹤想同轻。

银阙谁云远，金台愧未清。收功归正观，文治播休声。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。